3 ประกันใหญ่ส่วนแบ่งหด
โดย...วารุณี อินวันนา
21 พ.ค. 2556

โดย...วารุณี อินวันนา
3 บริษัทประกันชีวิตขนาดใหญ่ที่เคยครองส่วนแบ่งการตลาดรวมกัน 75% เมื่อ 12 ปีก่อน ได้สูญเสียส่วนแบ่งไปถึง 35% โดยไตรมาสแรกที่ผ่านมาเหลือเพียง 40% ขณะที่รายชื่อบริษัทที่มีการเติบโตสูงทั้งเบี้ยรับปีแรกและเบี้ยรับรวม อันดับ 2 และ 3 กำลังถูกจับจองจากผู้เล่นที่เคยอยู่อันดับ 4 และ 5
ย้อนหลังกลับไป 12 ปีก่อน หรือในปี 2544 ธุรกิจประกันชีวิตมีเบี้ยรวมกันทั้งระบบ 9.16 หมื่นล้านบาท บริษัท เอไอเอ สาขาประเทศไทย บริษัท ไทยประกันชีวิต และบริษัท อลิอันซ์ อยุธยา ประกันชีวิต มีส่วนแบ่งการตลาดรวมกัน 75% แต่ ณ ไตรมาสแรกปี 2556 เบี้ยรับรวมของธุรกิจทั้งระบบ 1.09 แสนล้านบาท แต่ละบริษัทมีเบี้ยรับรวมเพิ่มขึ้นอย่างต่อเนื่อง แต่ส่วนแบ่งการตลาดรวมกันของ 3 บริษัทลดเหลือ 40%
เอไอเอ จากที่เคยมีส่วนแบ่งการตลาด 50% เมื่อ 12 ปีก่อน ลดลงเหลือ 24% หายไป 52% บริษัท ไทยประกันชีวิต จาก 18% ลดลงเหลือ 11% หายไป 38.88% และบริษัท อลิอันซ์ อยุธยา ประกันชีวิต จาก 7% เหลือ 5% หายไป 28.57% เป็นการสะท้อนถึงความสามารถในการแย่งชิงส่วนแบ่งทางการตลาดลดลง เพราะสองบริษัทแรกมีการทำตลาดผ่านช่องทางตัวแทนเป็นหลัก
ขณะที่ผู้เล่นที่กำลังมาแรงแซงโค้งอย่างบริษัท เมืองไทยประกันชีวิต บริษัท กรุงเทพประกันชีวิต บริษัท ไทยพาณิชย์ประกันชีวิต บริษัท กรุงไทย แอกซ่า ประกันชีวิต ที่เคยมีส่วนแบ่งการตลาดรวมกันเมื่อ 12 ปีก่อน แค่ 12% สามารถคว้าส่วนแบ่งเพิ่มขึ้นมาได้อย่างต่อเนื่องล่าสุด ณ ไตรมาสแรกปี 2556 เพิ่มขึ้นมาเป็น 44% ซึ่งเป็นผลจากทั้ง 4 บริษัทมีช่องทางการขายผ่านธนาคารเพิ่มขึ้นมาอีกหนึ่งช่องทาง และกำลังเป็นช่องทางที่มีศักยภาพสูงสุด
นอกจากนี้ ต้องจับตามองบริษัท พรูเด็นเชียล ประกันชีวิต (ประเทศไทย) ที่ได้เข้าซื้อบริษัท ธนชาตประกันชีวิต และสัญญาการขายผ่านสาขาธนาคารธนชาต 630 แห่งทั่วประเทศ เป็นระยะเวลา 15 ปี จะขึ้นมาเป็นหนึ่งในคู่แข่งขันที่จะมาชิงส่วนแบ่งการตลาดจากบริษัท เอไอเอ สาขาประเทศไทย บริษัท ไทยประกันชีวิต และบริษัท อลิอันซ์ อยุธยา ประกันชีวิต ในอนาคต
ทั้งนี้ ไตรมาสแรกปีนี้อันดับ 1 ยังคงเป็นบริษัท เอไอเอ ที่กำลังวุ่นวายภายในอาจถึงขั้นเปลี่ยนตัวผู้บริหารระดับสูง แต่ผู้ที่ขึ้นมายืนอันดับ 2 และ 3 ได้เปลี่ยนหน้าไปแล้ว โดยบริษัท ไทยประกันชีวิต อันดับ 2 ได้สูญเสียอันดับทางการตลาดให้กับบริษัท เมืองไทยประกันชีวิต บ่งบอกชัดเจนว่า บริษัทที่ทรงพลังทางการตลาดในยุคต่อไป คือ บริษัทที่มีการขายผ่านธนาคาร